د کندوز د چاردرې په ولسوالۍ کې بیا جګړه شوې
د کندوز ولایتي چارواکي وایي، د چاردرې په ولسوالۍ کې د تیرې ورځې راهیسې د طالبانو او افغان امنیتي ځواکونو ترمنځ جګړه پیل شوې ده.
د کندوز ولایت امنیتي چارواکي وایي چې د دوشنبې په مازیګر د چاردرې ولسوالۍ د قصاب په کلي کې د محلي پولیسو، نظم عامه، ملي پولیسو او وسله والو مخالفینو تر منځ سخته جګړه ونښته چې د نن تر سهاره پورې یې دوام وموند. د کندوز د امنیې قوماندانۍ ویاند سید سرور حسیني امریکا غږ ته وویل چې له ۱۴ ساعته سختې جګړې وروسته ۷ تنه مخالف وسله وال وژل شوي او شپږ تنه نور يې ټپیان شوي دي. هغه وايې چې پولیسو ته په جګړه کې زیان نه دی اوښتې. خو د سیمې یو شمیر اوسیدونکو امریکا غږ ته ویلي چې اوس مهال د چاردرې د سرک بالا سیمه کې یوازې د محلي پولیسو دوه پوستې پاتي دي. په چاردرې ولسوالۍ کې یوې موثقې منبع چې له نوم اخیستو ډډه کوي امریکا غږ ته وویل چې د قریه قصاب په سیمه کې یوازې دوه امنیتي پوستې پاتي دي چې د دغې ولسوالۍ پر سیند د جرمني په مرسته د جوړ شوي پله ساتنه کوي. دا منبع زیاتوي چې د ولسوالۍ له ودانۍ پرته نوره ټوله ولسوالي د مخالفو طالبانو په تصرف کې راغله. منبع وایي چې له تیر مازیګر راپه دیخوا په جګړه کې ۵ محلي پولیس او ۸ د نظم عامه پولیس وژل شوي دي او د هغه په وینا له پولیسو څخه ۵ هاموی زرې وسایط هم طالبانو نیولي دي. د کندوز د والي ویاند عبدالودود واحدي جګړه تاییدوي او وایې چې یوازې ۴ تنه پولیس په دغه جګړه کې ټپیان شوي دي. د بلې خوا د بدخشان د امنیې قوماندانۍ ویاند لعل محمد احمدزی وایې چې د دوي لومړني راپورونه ښيي چې د جرم ولسوالۍ د خوستک سیمې د خول په نامه کلي کې د بدخشان لپاره د طالبانو والي ووژل شو. هغه وایې چې تیره شپه د افغان قواو په دغو عملیاتو کې د اته تنو خارجي او پنځه تنه داخلي طالبانو د وژلو راپور دقیق دی خو د بدخشان لپاره د طالبانو د والي د وژنې په اړه په راپورونو کې لا شک شته دی او دې یې سمد لاسه نه شي تائیدولی. احمدزی وایې چې د افغان امنیتي قواو له خوا هغه وخت د طالبانو پر پټنځای برید وشو چې د جګړې لپاره پر پلان جوړولو بوخت وو. د بدخشان د امنیې قوماندانۍ ویاند زیاتوي چې د یمګان ولسوالي چې تقریبا یوه اونۍ وړاندې د طالبانو تر تصرف لاندې راغلی اوس پرې د کران و منجان او جرم ولسوالۍ له خوا عملیات پیل شوي دي، خو تر اوسه افغان ځواکونو یمګان بیرته نه ده تصرف کړې. له بله پلوه د بدخشان د پولیسو ویاند وایې چې په دغه ولایت کې هغه درې تنه ماشومان نیول شوي دي چې طالبانو غوښتل په جګړه کې ترې استفاده وکړي. گل رحیم نیازمن له کال ٢٠٠٢ نه له امریکا غږ اشنا راډیو سره د خبریال په حیث کار کوي. په کندوز پوهنتون کې لومړی د اقتصاد او وروسته د ادبیاتو له پوهنځي څخه فارغه شوی. د افغانستان په شمال کې د مدني او ادبي ټولنو فعال غړی دی.